text: Лукаш Дзекуць-Малей: Святое Пісанне і будаванне нацыі – Інстытут палітычных даследаванняў "Палiтычная сфера"
  Лукаш Дзекуць-Малей і беларускія пераклады Бібліі: Зб. матэрыялаў, арт. і дак (2011). Гал. рэд. А.У. Унучак і інш. Брэст: Альтэрнатыва, 200 с.+[8] л. іл.
  Напрыканцы 2011 г. у берасцейскім выдавецтве «Альтэрнатыва» выйшаў зборнік артыкулаў і дакументаў, прысвечаных Лукашу Мікалаевічу Дзекуць-Малею (1888–1955). Тое быў, бадай, самы вядомы беларускі баптысцкі пастар і прапаведнік у міжваенны час і, што прынцыпова, перакладчык Бібліі (Новага Запавету і Псальмаў) на беларускую мову. Сімвалічна, што выданне было падпісана да друку акурат на Дзень Рэфармацыі – 31 кастрычніка.
  Зборнік утрымлівае дзевяць артыкулаў, з якіх восем напісаны адным аўтарам і адзін – дзвума аўтарамі у суаўтарстве. Аўтарамі матэрыялаў з’яўляюцца беларускія гісторыкі, краязнаўцы, грамадскія і рэлігійныя дзеячы (Андрэй Унучак, Юрась Бачышча, Уладзімір Ляхоўскі, Захар Шыбека, Аляксандр Ільін, Алена Глагоўская, Андрэй Чарнякевіч, Сцяпан Пекун і Антоні Бокун).
  Апроч артыкулаў, зборнік утрымлівае тры дадаткі. Першы утрымлівае восем лістоў Лукаша і Серафімы Дзекуць-Малеяў да Антона Луцкевіча за 1926–1929 гг. і адзін – ад Л.М. Дзекуць-Малея да пастара Яна Пятроўскага ад 13 студзеня 1945 г. Другі – лісты да Антона Луцкевіча ад метадысцкага пастара Джона Віта (John Vitt) (сем лістоў за 1928–1930 гг.), ад Вальдэмара Гутшэ (Waldemar Gutsche) – старшыні Саюзу баптыстаў у Польшчы і аднаго з кіраўнікоў выдавецва «Компас» у Лодзі (пяць лістоў за 1925–1926 гг. і адно 1930 г.), ад беларускага паэта і сябры Беларускага камітэта ў Варшаве Гальяша Ляўковіча (адзін ліст за 1925 г.), ад сакратара польскагай філіі Брытанскага Замежнага Біблійнага таварыства (БЗБТ) Аляксандра Энгольца (Aleksander Engolz) (адзін ліст за 1932 г.), а таксама тры лісты А. Луцкевіча да сакратара БЗБТ Артура Хэйга (Arthur Hague) за 1930 і 1932 г., падзяка слыннага ўкраінскага ўніяцкага мітрапаліта Андрэя Шаптыцкага «ананімнаму перакладчыку Евангелля на беларускую мову» ад 18 ліпеня 1926 г.